PRIJETNJE I KONTRAPRIJETNJE. 9/7/02 - 2002-07-09
Pojačane špekulacije u medijima da će Amerika napasti Iraq kako bi srušila Saddama Husseina sa vlasti.
Špekulacije da će Sjedinjene države lansirati napad na Irak, kako bi sa vlasti zbacile Saddama Husseina - pojačale su se nakon što su prošle sedmice bezuspješno završeni razgovori čiji je cilj bio da se inspektorima UN za naoružanje omogući povratak u tu zemlju. S druge strane, irački zamjenik premijera Tariq Aziz, kaže da Sjedinjene Države ne mogu zbaciti predsjednika Saddama sa vlasti, dodajući da je njegova zemlja spremna da se odbrani od američke agresije. Govoreći juče na press konferenciji u Bijeloj Kući, predsjednik je Bush još jednom dao do znanja da Irak jeste i ostaje cilj neke buduće faze rata kojeg Sjedinjene Države vode protiv terorizma. Na pitanje novinara da li je u principu, bez obzira kada i kako bi to bilo izvedeno, čvrsta njegova namjera da svrgne Saddama Husseina u Iraku, te koliko daleko će se ići u toj namjeri, predsjednik Bush je bio kategoričan: - Deklarisana politika ove vlade je to da se smijeni iračka vlast. A to još nije učinjeno. Prema tome, koristićemo sve što nam je na raspolaganju da to postignemo, rekao je američki predsjednik. Nakon ovakve prijetnje, novinari su danas zatražili komentar od iračkog zamjenika premijera Tariqa Aziza, koji se nalazi u posjeti Južnoj Africi. - Nisam čuo šta je on rekao juče, ali sam čuo šta je govorio ranije, odgovorio je gospodin Aziz i nastavio: - Predsjednik Bush i njegova administracija nisu na vlast postavili iračko rukovodstvo i oni ne mogu iračko rukovodstvo skinuti sa te pozicije - po svojoj sopstvenoj odluci. Iračani su nezavisan narod i uvijek su sami donosili svoje odluke, i u stanju su da odbrane svoj suverenitet, poštovanje i integritet. Dakle, on neće promijeniti ništa, rekao je premijer Aziz, dodavši da je cijeli svijet, a ne samo Iraq - zabrinut zbog ovakve američke politike. - Za nas nikakvo iznenadjenje ne predstavlja to što oni nastavljaju sa svojim prijetnjama - mi smo veoma dobro pripremljeni da svoju zemlju odbranimo od svake vrste agresije, zaključio je irački zvaničnik. U međuvremenu je stigla vijest da su američke vlasti deportirale pastorka iračkog lidera Sadama Huseina koji je prošle nedjelje uhapšen zbog optužbi za kršenje imigracionih zakona. Glasnogovornik ureda za naturalizaciju i imigraciju je rekao da je Mohamed Saffi, naturalizovani državljanjin Novog Zelanda, deportovan bez podignutih kriminalnih optužbi.